Chester Williams oorledeChester Williams. Foto: Facebook Die Springboklegende Chester Williams is Vrydag in die ouderdom van 49 oorlede. Williams is volgens berigte vermoedelik aan ŉ hartaanval oorlede. Hy het verlede maand 49 geword. Williams was lid van die Springbokspan wat in 1995 die Wêreldbeker-toernooi gewen het. Die Springbokvleuel het die Springbokke in 27 wedstryde verteenwoordig en 14 drieë gedruk. Hy het ook vir die Blitsbokke gespeel. Williams was ten tyde van sy dood die hoofafrigter van die Universiteit van Wes-Kaapland (UWK) se rugbyspan. Dié span het in 2017 die Varsityskild-trofee verower. Williams was ook ŉ gesogte motiveringspreker. Hy het verlede maand sy eie bier bekend gestel. Chester’s Lager en Chesters IPA is in Stellenbosch bekend gestel en sal tydens die Wêreldbeker-toernooi in Japan verkoop word. Williams word oorleef deur sy vrou, Maria, en sy kinders. Die egpaar is in 2002 getroud.